				|

		52013PC0758

			Proposta għal DEĊIŻJONI TAL-KUNSILL dwar it-tqegħid fis-suq għall-kultivazzjoni, skont id-Direttiva 2001/18/KE tal-Parlament Ewropew u tal-Kunsill, ta’ prodott tal-qamħirrum (Zea mays L., il-linja 1507) ġenetikament modifikat għar-reżistenza għal ċerti organiżmi ta’ ħsara lepidopterani /* COM/2013/0758 final - 2013/0368 (NLE) */

			   	MEMORANDUM TA’ SPJEGAZZJONI
Il-proposta mehmuża għal
Deċiżjoni tal-Kunsill tikkonċerna l-awtorizzazzjoni
tal-qamħirrum tal-linja 1507 modifikat ġenetikament li dwaru
saret talba biex titqiegħed fis-suq żerriegħa tiegħu
għall-kultivazzjoni, imressqa minn Pioneer Hi-Bred International, Inc. u
Mycogen Seeds lill-awtorità kompetenti ta’ Spanja fl-2001, skont id-Direttiva 2001/18/KE
dwar ir-rilaxx intenzjonat fl-ambjent ta' organiżmi modifikati
ġenetikament.
Skont il-proċedura fl-Artikolu 14
tad-Direttiva 2001/18/KE, l-awtorità kompetenti ta' Spanja ħejjiet rapport
ta' valutazzjoni, li kkonkluda li ma hemm ebda evidenza xjentifika li tindika
li t-tqegħid fis-suq taż-Zea mays L. il-linja 1507
jippreżenta xi riskju għas-saħħa tal-bniedem u tal-annimali
jew għall-ambjent meta jintuża kif mitlub.
F'Awwissu 2003 ir-rapport ta' valutazzjoni
tressaq quddiem il-Kummissjoni u l-awtoritajiet kompetenti tal-Istati Membri
l-oħra, u wħud minnhom qajmu u sostnew oġġezzjonijiet
għat-tqegħid fis-suq tal-prodott.
L-opinjoni tal-EFSA, adottata fid-19 ta’ Jannar 2005
ikkonkludiet li ż-Zea mays L. il-linja 1507 aktarx li ma
għandux effett negattiv fuq is-saħħa tal-bniedem u tal-annimali
jew fuq l-ambjent fil-kuntest tal-użu propost tiegħu.
Fid-19 ta' Ġunju 2006,
il-Kummissjoni sejħet laqgħa teknika mal-awtoritajiet nazzjonali
kompetenti biex tindirizza l-bqija tal-oġġezzjonijiet tal-Istati
Membri fid-dawl tal-opinjoni tal-EFSA u sussegwentement talbet lill-EFSA biex
tikkomplementa l-opinjoni tagħha dwar il-qamħirrum 1507 billi
tipprovdi aktar informazzjoni speċifika fir-rigward tal-ispeċi
lepidopterana msemmija fl-opinjoni tal-EFSA fid-19 ta’ Jannar 2005.
L-EFSA ntalbet ukoll tagħti l-fehma tagħha dwar jekk kellhomx
jiġu implimentati miżuri aktar preċiżi ta’ ġestjoni
tar-riskju, primarjament pjanijiet ta’ monitoraġġ. Fis-7 ta' Novembru 2006
l-EFSA adottat l-anness li jikkomplimenta l-opinjoni tagħha dwar
l-organiżmi li mhumiex fil-mira (ippubblikat fil-21 ta' Novembru 2006).
Wara l-pubblikazzjoni ta’ dan l-anness, fl-24 ta’ Lulju 2008 l-Kummissjoni
talbet lill-EFSA biex tirrevedi ħdax-il studju xjentifiku, ippubblikati
wara l-adozzjoni tal-opinjoni tal-EFSA tad-19 ta’ Jannar 2005, kif ukoll kull
studju ieħor rilevanti, u biex tikkonferma l-valutazzjoni tar-riskju
tagħha tal-qamħirrum 1507.
Fid-29 ta' Ottubru 2008 l-EFSA
adottat l-opinjoni tagħha li kkonkludiet li dawn il-pubblikazzjonijiet ma
jipprovdux tagħrif ġdid li jista' jibdel il-valutazzjonijiet
tar-riskju preċedenti li saru għall-qamħirrum 1507. L-EFSA
kkunsidrat ukoll pubblikazzjonijiet xjentifiċi oħra reċenti u
għalhekk affermat mill-ġdid il-konklużjonijiet preċedenti
tagħha dwar is-sikurezza ambjentali tal-qamħirrum 1507.
Fuq dan l-isfond, fil-25 ta’ Frar 2009,
tressaq għall-vot tal-Kumitat Regolatorju abbozz ta’ Deċiżjoni
tal-Kummissjoni biex il-prodott jitqiegħed fis-suq, b’konformità
mal-Artikolu 18 tad-Direttiva 2001/18/KE. Il-Kumitat ma ta l-ebda
opinjoni: Sitt (6) Stati Membri (91 vot) ivvutaw favur, tnax-il (12) Stat
Membru (127 vot) ivvutaw kontra, seba' (7) Stati Membri (95 vot) astjenew
u żewġ (2) Stati Membri (32 vot) ma kinux irrappreżentati.
Wara talba tal-Kummissjoni fl-14 ta’
Ġunju 2010 biex jikkunsidra jekk xi elementi xjentifiċi ġodda
setgħux jitolbu reviżjoni tal-konklużjonijiet tal-opinjoni
xjentifika adottata fid-19 ta’ Jannar 2005, l-EFSA adottat fid-19 ta’ Ottubru 2011
Opinjoni Xjentifika li aġġornat l-evalwazzjoni tar-riskju ambjentali
u r-rakkomandazzjonijiet għall-immaniġġjar tar-riskju fuq
il-qamħirrum 1507 għall-kultivazzjoni, reżistenti
għall-insetti u modifikat ġenetikament. Il-Bord tal-OMĠ tal-EFSA
jikkonkludi li, suġġett għal miżuri xierqa ta’
mmaniġġjar, il-kultivazzjoni tal-qamħirrum 1507 mhux probabbli
li toħloq tħassib dwar is-sikurezza għall-ambjent. Barra minn
hekk, fit-18 ta’ Ottubru 2012, l-EFSA adottat Opinjoni Xjentifika li
tissupplementa l-opinjoni tal-2011 u tipprovdi evidenza addizzjonali u aktar
kjarifiki.
Wara talba oħra tal-Kummissjoni fl-20 ta’
Ġunju 2012 għal opinjoni kkonsolidata, fit-18 ta’ Ottubru 2012 l-EFSA
adottat Opinjoni Xjentifika li aġġornat il-konklużjonijiet
tal-valutazzjoni tar-riskju u r-rakkomandazzjonijiet
għall-immaniġġjar tar-riskju dwar il-qamħirrum 1507
reżistenti għall-insetti u modifikat ġenetikament. Il-Bord
tal-OMĠ tal-EFSA ma identifikax pubblikazzjonijiet xjentifiċi
ġodda li jirrappurtaw informazzjoni ġdida li tista' ġġib
invalidi l-konklużjonijiet preċedenti tagħha dwar is-sikurezza
tal-qamħirrum 1507.
Fis-26 ta’ Settembru 2013, il-Qorti
Ġenerali tal-Unjoni Ewropea tat il-Verdett tagħha dwar il-każ T-164/10,
Pioneer Hi-bred International, v. Il-Kummissjoni Ewropea, u ddikjarat li
“il-Kummissjoni Ewropea naqset milli tissodisfa l-obbligi tagħha skont
l-Artikolu 18 tad-Direttiva 2001/18/KE tal-Parlament Ewropew u tal-Kunsill tat-12
ta’ Marzu 2001 dwar ir-rilaxx intenzjonat fl-ambjent ta’ organiżmi
modifikati ġenetikament u li tħassar id-Direttiva tal-Kunsill 90/220/KEE
billi naqset milli tissottometti lill-Kunsill proposta li għandha x’taqsam
mal-miżuri li għandhom jittieħdu skont l-Artikolu 5(4)
tad-Deċiżjoni tal-Kunsill tat-28 ta’ Ġunju 1999 li tistabbilixxi
l-proċeduri għall-eżerċizzju tas-setgħat
tal-implimentazzjoni konferiti fuq il-Kummissjoni."
Għaldaqstant, skont l-Artikolu 30(2)
tad-Direttiva 2001/18/KE u skont l-Artikolu 5 tad-Deċiżjoni
tal-Kunsill 1999/468/KE, il-Kummissjoni trid tressaq quddiem il-Kunsill
proposta marbuta mal-miżuri li għandhom jittieħdu — filwaqt li
l-Kunsill għandu tliet xhur sabiex jaġixxi b'maġġoranza
kwalifikata — u tinforma l-Parlament.
2013/0368 (NLE)
Proposta għal
DEĊIŻJONI TAL-KUNSILL
dwar it-tqegħid fis-suq
għall-kultivazzjoni, skont id-Direttiva 2001/18/KE tal-Parlament Ewropew u
tal-Kunsill, ta’ prodott tal-qamħirrum (Zea mays L.,
il-linja 1507) ġenetikament modifikat għar-reżistenza
għal ċerti organiżmi ta’ ħsara lepidopterani
(Test b'rilevanza għaż-ŻEE)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva 2001/18/KE
tal-Parlament Ewropew u tal-Kunsill tat-12 ta’ Marzu 2001 dwar
ir-rilaxx intenzjonat fl-ambjent ta’ organiżmi modifikati
ġenetikament u li tħassar id-Direttiva tal-Kunsill 90/220/KEE[1], u b’mod partikolari l-ewwel
subparagrafu tal-Artikolu 18(1) tagħha,
Wara li kkunsidra l-proposta mill-Kummissjoni,
Wara li kkonsulta l-Awtorità Ewropea dwar
is-Sikurezza tal-Ikel (minn hawn 'il quddiem, l-EFSA),
Billi:
(1)       Skont id-Direttiva 2001/18/KE,
it-tqegħid fis-suq ta’ prodott li jkun fih jew ikun jikkonsisti minn
organiżmu modifikat ġenetikament jew taħlita ta’ organiżmi
modifikati ġenetikament huwa soġġett għall-għoti ta’
kunsens bil-miktub mill-awtorità kompetenti tal-Istat Membru li jkun
irċieva n-notifika għat-tqegħid fis-suq ta’ dak il-prodott,
skont il-proċedura stabbilita f’dik id-Direttiva.
(2)       Fl-2001 Pioneer Hi-Bred
International, Inc. u Mycogen Seeds ippreżentaw notifika (Referenza C/ES/01/01)
dwar it-tqegħid fis-suq ta’ prodott tal-qamħirrum modifikat
ġenetikament (Zea mays L., il-linja 1507, minn hawn ’il
quddiem ukoll “il-qamħirrum 1507”) lill-awtorità kompetenti ta’
Spanja.
(3)       In-notifika tkopri
t-tqegħid fis-suq ta' varjetajiet ta' żrieragħ li joriġinaw
miż-Zea mays L., il-linja 1507 għall-kultivazzjoni
fl-Unjoni. L-ambitu tan-notifika, kif ikkonfermat mill-utent tal-kunsens fit-23 ta’ Frar 2007,
ma jkoprix l-użu kummerċjali tal-prodott bħala pjanta tolleranti
għall-glufosinat fl-Unjoni, minħabba li l-pat gene
għat-tolleranza tal-glufosinat kellu jintuża biss bħala
ġene markatur. Barra minn hekk, il-kundizzjonijiet ta’ approvazzjoni
tas-sustanza attiva glufosinate ġew ristretti għal użi
bħala erbiċida għall-applikazzjoni fi strixxi jew lokalizzata
bir-Regolament ta’ Implimentazzjoni tal-Kummissjoni (UE) Nru 365/2013[2] li jemenda r-Regolament ta’
Implimentazzjoni (UE) Nru 540/2011 fir-rigward tal-kundizzjonijiet ta’
approvazzjoni tas-sustanza attiva glufosinate. Għalhekk ma jistgħux
jiġu awtorizzati applikazzjonijiet massivi fuq l-għelieqi
tal-qamħirrum.
(4)       Skont il-proċedura
fl-Artikolu 14 tad-Direttiva 2001/18/KE, l-awtorità kompetenti ta' Spanja
ħejjiet rapport ta' valutazzjoni, li kkonkluda li ma hemm ebda evidenza
xjentifika li tindika li t-tqegħid fis-suq taż-Zea mays L.
il-linja 1507 jippreżenta xi riskju għas-saħħa
tal-bniedem u tal-annimali jew għall-ambjent meta jintuża kif mitlub.
(5)       F'Awwissu 2003 ir-rapport ta'
valutazzjoni tressaq quddiem il-Kummissjoni u l-awtoritajiet kompetenti
tal-Istati Membri l-oħra, u wħud minnhom qajmu u sostnew
oġġezzjonijiet għat-tqegħid fis-suq tal-prodott.
(6)       L-opinjoni tal-EFSA, adottata
fid-19 ta’ Jannar 2005[3],
ikkonkludiet li ż-Zea mays L. il-linja 1507 aktarx li ma
għandux effett negattiv fuq is-saħħa tal-bniedem u tal-annimali
jew fuq l-ambjent fil-kuntest tal-użu propost tiegħu.
(7)       Fid-19 ta' Ġunju 2006
il-Kummissjoni sejħet laqgħa teknika mal-awtoritajiet kompetenti
nazzjonali biex tindirizza l-oġġezzjonijiet tal-Istati Membri li kien
baqa' fid-dawl tal-opinjoni tal-EFSA; uħud mill-Istati Membri esprimew
it-tħassib tagħhom rigward il-valutazzjoni tar-riskju tal-prodott u
talbu spjegazzjoni aħjar dwar l-effetti potenzjali tat-tossina Bt fuq
organiżmi li mhumiex fil-mira u l-monitoraġġ tagħhom.
(8)       Wara dan il-Kummissjoni
talbet lill-EFSA tikkomplementa l-opinjoni tagħha dwar iż-Zea mays L.
il-linja 1507 billi tipprovdi aktar tagħrif speċifiku dwar
l-ispeċi lepidopterani msemmija fl-opinjoni tal-EFSA tad-19 ta’ Jannar 2005;
L-EFSA ntalbet ukoll tirrakkomanda jekk għandhomx jiġu implimentati
miżuri aktar preċiżi ta' ġestjoni tar-riskju, notevolment
pjanijiet ta' monitoraġġ, inklużi studji speċifiċi ta'
riċerka xjentifika fuq organiżmi li mhumiex fil-mira u li jqisu
r-reġjuni ġeografiċi. Fis-7 ta' Novembru 2006
l-EFSA adottat l-anness li jikkomplementa l-opinjoni tagħha dwar
l-organiżmi li mhumiex fil-mira (ippubblikat fil-21 ta' Novembru 2006).
Wara l-pubblikazzjoni tal-anness ta' hawn fuq, ħdax-il studju xjentifiku,
ippubblikati wara l-adozzjoni tal-opinjoni tal-EFSA tad-19 ta' Jannar 2005,
ġew għall-attenzjoni tal-Kummissjoni. Fl-24 ta' Lulju 2008
l-Kummissjoni għalhekk talbet lill-EFSA biex tirrevedi dawn l-istudji, kif
ukoll kull studju ieħor rilevanti, u tikkonferma l-valutazzjoni tar-riskju
tagħha tal-qamħirrum 1507 jew tikkumenta dwar jekk dawn l-istudji
għandhomx iwasslu sabiex l-EFSA tibdel il-konklużjonijiet tagħha
jew inkella tirfinahom.
(9)       Fid-29 ta' Ottubru 2008
l-EFSA adottat l-opinjoni tagħha li kkonkludiet li dawn
il-pubblikazzjonijiet ma jipprovdux tagħrif ġdid li jista' jibdel
il-valutazzjonijiet tar-riskju preċedenti li saru
għall-qamħirrum 1507. L-EFSA kkunsidrat ukoll pubblikazzjonijiet
xjentifiċi oħra reċenti u għalhekk affermat mill-ġdid
il-konklużjonijiet preċedenti tagħha dwar is-sikurezza
ambjentali tal-qamħirrum 1507.
(10)     Wara talba tal-Kummissjoni
biex tikkunsidra jekk xi elementi xjentifiċi ġodda setgħux
jitolbu reviżjoni tal-konklużjonijiet tal-opinjoni xjentifika adottata
fid-19 ta’ Jannar 2005, l-EFSA adottat fid-19 ta’ Ottubru 2011[4] Opinjoni Xjentifika li
aġġornat l-evalwazzjoni tar-riskju ambjentali u
r-rakkomandazzjonijiet għall-immaniġġjar tar-riskju dwar
il-qamħirrum 1507 għall-kultivazzjoni, reżistenti għall-insetti
u modifikat ġenetikament. Il-Bord tal-OMĠ tal-EFSA jikkonkludi li,
suġġett għal miżuri xierqa ta’ mmaniġġjar,
il-kultivazzjoni tal-qamħirrum 1507 mhux probabbli li toħloq
tħassib dwar is-sikurezza tal-ambjent. Barra minn hekk, fit-18 ta’ Ottubru
2012, l-EFSA adottat Opinjoni Xjentifika[5]
li tissupplementa l-opinjoni tal-2011 u tipprovdi evidenza addizzjonali u aktar
kjarifiki.
(11)     Wara talba oħra
tal-Kummissjoni fl-20 ta’ Ġunju 2012 għal opinjoni konsolidata,
l-EFSA adottat fit-18 ta’ Ottubru 2012[6]
Opinjoni Xjentifika li aġġornat il-konklużjonijiet
tal-valutazzjoni tar-riskju u r-rakkomandazzjonijiet
għall-immaniġġjar tar-riskju dwar il-qamħirrum 1507
reżistenti għall-insetti u modifikat ġenetikament. Il-Bord
tal-OMĠ tal-EFSA ma identifikax pubblikazzjonijiet xjentifiċi
ġodda li jirrappurtaw informazzjoni ġdida li tista' ġġib
invalidi l-konklużjonijiet preċedenti tagħha dwar is-sikurezza
tal-qamħirrum 1507.
(12)     Eżami ta' kull waħda
mill-oġġezzjonijiet tal-Istati Membri fid-dawl (i) tad-Direttiva 2001/18/KE,
(ii) tal-infomazzjoni mressqa fin-notifika u (iii) tal-opinjonijiet tal-EFSA,
ma jiżvela l-ebda evidenza li tindika li t-tqegħid fis-suq taż-Zea
mays L. il-linja 1507 aktarx jikkawża effetti negattivi fuq
is-saħħa tal-bniedem u tal-annimali jew fuq l-ambjent fil-kuntest
tal-użu propost tiegħu.
(13)     Iż-Zea mays L.,
il-linja 1507 ġie approvat bħala għalf skont id-Direttiva 2001/18/KE
skont id-Deċiżjoni tal-Kummissjoni 2005/772/KE[7] u bħala ikel skont
ir-Regolament (KE) Nru 1892/2003 skont id-Deċiżjoni
tal-Kummissjoni 2006/197/KE[8].
(14)     Ġie assenjat
identifikatur uniku għaż-Zea mays L. il-linja 1507
għall-għanijiet tar-Regolament (KE) Nru 1830/2003 tal-Parlament
Ewropew u tal-Kunsill tat-22 ta’ Settembru 2003 dwar
it-traċċabbiltà u t-tikkettar ta' organiżmi modifikati
ġenetikament u t-traċċabbiltà tal-prodotti tal-ikel u
l-għalf manifatturati minn organiżmi modifikati ġenetikament, u
li jemenda d-Direttiva 2001/18/KE[9]
u r-Regolament tal-Kummissjoni (KE) Nru 65/2004 tal-14 ta' Jannar 2004
li jistabbilixxi sistema għall-iżvilupp u l-assenjazzjoni ta'
identifikaturi uniċi għal organiżmi modifikati ġenetikament[10].
(15)     Qabel ma ż-Zea
mays L. il-linja 1507 jitqiegħed fis-suq, għandhom
jiġu applikati l-miżuri meħtieġa biex jiżguraw
it-tikkettar u t-traċċabbiltà tiegħu fl-istadji kollha
tat-tqegħid tiegħu fis-suq, inkluża l-verifika permezz ta’
metodoloġija ta’ individwazzjoni xierqa u validata. Metodu ta'
individwazzjoni għaż-Zea mays L. il-linja 1507
ġie vvalidat mil-Laboratorju ta' Referenza tal-Unjoni Ewropea kif imsemmi
fl-Anness tar-Regolament (KE) Nru 1829/2003, skont ir-Regolament
tal-Kummissjoni (KE) Nru 641/2004 dwar regoli dettaljati
għall-implimentazzjoni tar-Regolament (KE) Nru 1829/2003[11].
(16)     Għall-għan ta’
tagħrif xieraq għall-operaturi u l-konsumaturi, u
għall-iffaċilitar ta’ prassijiet aħjar ta’ ġestjoni,
it-tikketta, jew dokument ta’ akkumpanjament, għandhom jindikaw ukoll li
l-prodott jipproteġi lilu nnifsu minn insetti bħal corn borers (Ostrinia
nubilalis), pink borers (Sesamia spp.), fall armyworms (Spodoptera
frugiperda), black cutworms (Agrotis ipsilon) u south-western corn
borers (Diatraea grandiosella).
(17)     Kif indikat l-EFSA fl-opinjoni
tagħha tad-19 ta’ Jannar 2005, “l-uniku effett negattiv
identifikat kien il-possibbiltà li tista’ tevolvi reżistenza għal
tossina Bt f’corn borers esposti għal qamħirrum 1507 wara
kultivazzjoni għal xi snin. Il-Bord aċċetta l-pjan ta’
monitoraġġ żviluppat mill-applikant biex jissorvelja
speċifikament ir-reżistenza f’corn borers u rrakkomanda li l-kultivazzjoni
trid issir flimkien ma' strateġiji xierqa ta’ ġestjoni tar-riskju
biex jitnaqqas kemm jista’ jkun l-esponiment kemm ta’ insetti fil-mira u ta'
dawk li mhumiex fil-mira għal tossini Bt”. Id-detentur tal-kunsens
għandu għalhekk jissorvelja u jipprovdi gwida lill-bdiewa biex
jiżgura li jimplimentaw il-miżuri meħtieġa,
bħat-tħawwil ta’ qamħirrum ta’ refuġju, u
monitoraġġ, biex jitnaqqas kemm jista’ jkun l-iżvilupp ta’
reżistenza f’organiżmi ta’ ħsara fil-mira u biex jgħin
lill-bdiewa jikkultivaw iż-Zea mays L., il-linja 1507.
(18)     Skont l-opinjoni tal-EFSA tad-19 ta’ Jannar 2005,
“(..) ir-rakkomandazzjonijiet għall-ġestjoni tal-kultivazzjoni
tal-qamħirrum 1507, kif mogħtija mill-applikant lill-utenti
tal-qamħirrum 1507, iqisu l-miżuri għat-tnaqqis tal-esponiment
ta’ lepidoptera mhux fil-mira (kif ukoll l-organiżmi ta’ ħsara
fil-mira), bħall-użu ta’ ringieli mhux transġeniċi
mal-ġnub tal-għalqa bħala refuġja għal dak li hemm
fil-mira, li jnaqqsu wkoll l-esponiment ta’ ħaxix ħażin fit-truf
tal-għelieqi (u għalhekk lepidoptera li mhumiex fil-mira)
mill-polline minn qamħirrum Bt”.
(19)     L-istrateġija
refuġja għandha tqis ir-rakkomandazzjonijiet ulterjuri tal-EFSA
fl-opinjonijiet tad-19 ta’ Ottubru 2011 u t-18 ta’ Ottubru 2012. B’mod
partikolari, l-EFSA tagħti parir fl-opinjoni tagħha tal-2011 li
“Fil-każ ta’ raggruppament ta’ għelieqi b’total ta’ erja ikbar minn
ħames (5) ettari għall-qamħirrum Bt, għandu jkun hemm
refuġja ekwivalenti għal 20% ta’ din l-erja totali, irrispettivament
mill-kobor tal-għalqa u r-razzett individwali”. Fl-opinjoni tagħha
ta' aġġornament tal-2012, l-EFSA tirrakkomanda li “f’reġjuni
fejn jiġu kkultivati flimkien il-qamħirrum 1507 u l-avvenimenti
tal-qamħirrum Cry1Ab-expressing, jiġu stabbiliti żoni ta’
rifuġju ekwivalenti għal 20% tal-erja totali tal-qamħirrum-Bt
attiv għal-Lepidoptera minħabba l-potenzjal ta' reżistenza
inkroċjata bejn l-Cry1Ab u l-Cry1F”. L-EFSA tirrakkomanda wkoll
fl-opinjoni Supplimentari tagħha tal-2012 li “Jekk xi għalqa
tal-qamħirrum 1507 jkollha marġnijiet, allura l-istrixxi
miżrugħa ta’ qamħirrum-mhux-Bt, imqiegħda bejn it-truf
tal-uċuħ tar-raba’ bil-qamħirrum Bt u kull marġini, huma
konsiderevolment aktar effettivi bħala miżura ta' tnaqqis
tal-mortalità mistennija milli blokka waħda ta' qamħirrum-mhux-Bt ta'
erja komparabbli, kull fejn tiġi ppjantata din tal-aħħar”.
(20)     Għall-għan tal-aqwa
mmaniġġjar u użu possibbli tal-prodott, id-detentur tal-kunsens
għandu jqassam ma’ kull xkora ta’ żrieragħ, fuljett
lill-operaturi li jagħti tagħrif dettaljat dwar il-prodott u
l-prassijiet għall-użu tiegħu.
(21)     Il-monitoraġġ
għandu jsir skont l-Artikolu 20(1) tad-Direttiva 2001/18/KE, il-pjan
ta’ monitoraġġ u r-reviżjonijiet imressqa min-notifikant,
inklużi l-impenji li saru bi tweġiba għat-talbiet minn
awtoritajiet kompetenti, u l-opinjonijiet tal-EFSA.
(22)     Huwa f’loku li ssir(u)
dispożizzjoni(jiet) dwar is-sorveljanza ta’ wara t-tqegħid fis-suq
biex jiġu indirizzati l-effetti mhux mistennija tal-linji
tal-qamħirrum li jesprimu l-proteini Bt partikolarment fuq organiżmi
li mhumiex fil-mira.
(23)     Kif indikat fin-notifika,
id-detentur tal-kunsens għandu jagħmel studju ta’ monitoraġġ
dwar l-effetti potenzjali negattivi mhux mistennija fuq organiżmi mhux
fil-mira mill-kultivazzjoni tal-qamħirrum 1507 u jirrapporta
r-riżultati ta’ dan l-istudju lill-Awtorità Kompetenti relatura u
lill-Kummissjoni Ewropea; id-detentur tal-kunsens għandu jirrapporta wkoll
lill-awtoritajiet kompetenti tal-Istati Membri l-oħra.
(24)     Il-Kumitat stabbilit skont
l-Artikolu 30(1) tad-Direttiva 2001/18/KE ma tax opinjoni fil-limitu ta'
żmien stipulat mill-President tiegħu;
ADOTTAT DIN ID-DEĊIŻJONI:
Artikolu 1
Kunsens
1.           Mingħajr ħsara
għall-bqija tal-leġiżlazzjoni tal-Unjoni, b'mod partikolari
d-Direttiva 2002/53/KE, għandu jingħata kunsens bil-miktub
mill-awtorità kompetenti ta' Spanja għat-tqegħid fis-suq
għall-kultivazzjoni, skont din id-Deċiżjoni, tal-prodott
identifikat fl-Artikolu 2, kif innotifikat minn Pioneer Hi-Bred
International, Inc. u Mycogen Seeds (Referenza C/ES/01/01).
2.           Skont l-Artikolu 19(3)
tad-Direttiva 2001/18/KE, il-kunsens għandu jispeċifika b’mod
espliċitu l-kundizzjonijiet li għalihom huwa soġġett
il-kunsens, inkluż kull kundizzjoni speċifika ta’ użu,
immaniġġjar u imballaġġ tal-ĠMO bħala prodotti
jew fil-prodotti, u l-kundizzjonijiet għall-ħarsien ta’
ekosistemi/ambjenti u/jew żoni ġeografiċi partikolari, li huma
stipulati fl-Artikoli 3 (kundizzjonijiet għal tqegħid fis-suq)
u 4 (monitoraġġ).
Artikolu 2
Prodott
1.           L-organiżmi modifikati
ġenetikament li se jitqiegħdu fis-suq bħala prodotti jew
fil-prodotti, minn hawn ’il quddiem ‘il-prodott’, huma żrieragħ
tal-qamħirrum (Zea mays L., il-linja 1507),
b’reżistenza għall-corn borer Ewropew (Ostrinia nubilalis) u
ċerti organiżmi ta’ ħsara lepidopterani u b’tolleranza
għall-erbiċida glufosinat tal-ammonju, li joriġina miż-Zea
mays L., il-linja 1507, li ġiet mibdula permezz
tat-teknoloġija tal-aċċelerazzjoni tal-partiċelli bi
framment lineari tad-DNA PH18999A li fih id-DNA li ġej
f’żewġ cassettes ta' espressjoni:
(a)     Cassette 1:
Verżjoni sintetika tal-ġene tronkata cry1F
miġjuba minn Bacillus thuringiensis subsp. aizawai, li
tagħti reżistenza lill-corn borer Ewropew (Ostrinia nubilalis)
u ċerti organiżmi ta’ ħsara lepidopterani oħrajn
bħalma hu l-pink borer (Sesamia spp.), il-fall armyworm (Spodoptera
frugiperda), il-black cutworm (Agrotis ipsilon) u south-western corn
borer (Diatraea grandiosella), taħt ir-regolamentazzjoni
tal-promotur ubikwitin ubiZM1(2) li joriġina miż-Zea mays u
t-terminatur ORF25PolyA minn Agrobacterium tumefaciens pTi15955;
(b)     Cassette 2:
Verżjoni sintetika tal-pat gene li
joriġina mit-tip Tü494 ta’ Streptomyces viridochromogenes, li
tagħti tolleranza lill-erbiċidi tal-glufosinat tal-ammonju, taħt
ir-regolamentazzjoni tal-promotur CaMV 35S u sekwenzi tat-terminatur.
2.           Il-kunsens għandu jkopri
żrieragħ minn dixxendenza modifikata ġenetikament li
toriġina minn inkroċji ta’ Zea mays L., il-linja 1507
ma' kull qamħirrum imnissel tradizzjonalment, bħala prodotti jew
inkella fihom.
Artikolu 3
Kundizzjonijiet għat-tqegħid fis-suq
Il-prodott
jista’ jitqiegħed fis-suq soġġett għall-kundizzjonijiet li
ġejjien:
(a)          Skont
l-Artikolu 15(4) tad-Direttiva 2001/18/KE, il-perjodu ta' validità
tal-kunsens għandu jkun ta' 10 snin u jibda minn dakinhar li
jingħata l-kunsens għaż-Zea mays L., il-linja 1507;
(b)          l-identifikatur uniku tal-prodott
għandu jkun DAS-Ø15Ø7-1;
(c)          mingħajr ħsara
għall-Artikolu 25 tad-Direttiva 2001/18/KE, id-detentur tal-kunsens
għandu jipprovdi kampjuni ta' kontroll pożittivi u negattivi
tal-prodott u l-materjal ġenetiku tiegħu lill-awtoritajiet kompetenti
tal-Istati Membri kif ukoll lil-Laboratorji Nazzjonali ta' Referenza
awtorizzati bil-kontrolli uffiċjali meta jintalab dan; id-detentur
tal-kunsens għandu javża minn fejn jista' jkun hemm aċċess
għall-materjal[12]
ta' referenza;
(d)          il-metodu ta' individwazzjoni
speċifiku għaż-Zea mays L., il-linja 1507,
ivvalidat mil-Laboratorju ta' Referenza tal-Unjoni Ewropea kif imsemmi
fl-Anness tar-Regolament (KE) Nru 1829/2003 għandu jintuża
għall-iskop ta' spezzjoni u kontroll;
(e)          il-kliem 'Dan il-prodott fih
organiżmi modifikati ġenetikament’ jew ‘Dan il-prodott fih
il-qamħirrum 1507 modifikat ġenetikament’ għandu jidher jew fuq
tikketta jew f’dokument li jakkumpanja l-prodott, ħlief fejn
leġiżlazzjoni oħra tal-Unjoni tistabbilixxi limitu li taħtu
dan it-tagħrif ma jkunx meħtieġ;
(f)           fuq it-tikketta, jew f'dokument ta’
akkumpanjament għal prodotti mhux ippakkjati minn qabel, għandu
jidher ukoll li l-prodott jipproteġi lilu nnifsu minn insetti bħal
corn borer Ewropew (Ostrinia nubilalis), pink borers (Sesamia
spp.), fall armyworms (Spodoptera frugiperda), black cutworms (Agrotis
ipsilon) u south-western corn borer (Diatraea grandiosella).
(g)          il-prattiki tal-pjan ta’
ġestjoni tar-reżistenza tal-insetti kif jinsab fin-notifika
għandhom jiġu applikati sabiex jitnaqqas kemm jista’ jkun
l-iżvilupp tar-reżistenza f’pesti fil-mira u l-esponiment ta’ insetti
li mhumiex fil-mira għat-tossini Bt u għandhom jiġu modifikati
biex ikunu konformi mad-dispożizzjonijiet li ġejjin:
–
iż-żona ta' rifuġju ta' 20%
għandha tiġi kkalkulata proporzjonalment maż-żona totali
ta' qamħirrum Bt attiv għal-lepidoptera;
–
iż-żona ta' rifuġju ta' 20%
għandha tiġi applikata fil-każ ta’ raggruppament ta’
għelieqi tal-qamħirrum-Bt attiv għal-lepidoptera b’total ta’
erja ikbar minn ħames (5) ettari, jkun xi jkun il-kobor tal-għalqa
individwali u tar-razzett.
Il-prattiki tal-pjan għall-ġestjoni
tar-reżistenza tal-insetti għandhom jinkludu r-rakkomandazzjoni li
jitħawwel qamħirrum ta’ rifuġju fir-ringieli tal-ġenb tul
il-marġnijiet tal-għelieqi fejn ikunu preżenti.
(h)          id-detentur tal-kunsens għandu
jipprovdi gwida lill-bdiewa biex jiżgura li jimplimentaw il-miżuri
meħtieġa inklużi, fejn hu f’loku, it-tħawwil ta’
qamħirrum ta’ rifuġju fir-ringieli tat-truf tal-għalqa u
monitoraġġ biex jiġi mminimizzat l-iżvilupp ta’
reżistenza f’organiżmi ta’ ħsara fil-mira u l-esponiment ta’
insetti mhux fil-mira għal tossini Bt u biex jgħin lill-bdiewa
jikkultivaw iż-Zea mays L., il-linja 1507;
(i)           għal skopijiet tal-aqwa
mmaniġġjar u użu possibbli tal-prodott, id-detentur tal-kunsens
għandu jqassam fuljett lill-operaturi ma' kull xkora ta'
żrieragħ, li tagħti tagħrif fid-dettall dwar il-prodott u
l-prassijiet għall-użu tiegħu, inklużi r-rekwiżiti
indikati fil-paragrafu (h). Il-kontenut ta’ dan il-fuljett huwa elenkat
fl-Anness II.
Artikolu 4
Monitoraġġ mid-detentur tal-kunsens
1.           Id-detentur tal-kunsens għandu
jiżgura li l-pjan ta' monitoraġġ fir-rigward tal-kultivazzjoni
indikat fin-notifika jiġi mmodifikat b'konformità mal-Anness I u li
tul il-perjodu ta' validità tal-kunsens dan jiddaħħal fis-seħħ
u jiġi implimentat. Il-kunsens għandu jingħata biss wara li
l-pjan ta' monitoraġġ jiġi mmodifikat u kkonsolidat b'konformità
mad-dispożizzjonijiet ta' din id-Deċiżjoni. Il-pjan ta'
monitoraġġ ikkonsolidat għandu jkun disponibbli fis-sit elettroniku
tal-Kummissjoni Ewropea wara konsultazzjoni mal-Istati Membri (hawn
tiddaħħal il-link għall-pjan ta' monitoraġġ
ikkonsolidat).
2.           Id-detentur tal-kunsens għandu
jgħarraf direttament lill-operaturi u l-utenti dwar l-introduzzjoni
taż-Zea mays L., il-linja 1507 fl-Unjoni kif ukoll dwar
il-karatteristiċi ġenerali u ta’ sikurezza tal-prodott u dwar
il-kundizzjonijiet għall-monitoraġġ.
3.           L-obbligi li ġejjin huma
stipulati għad-detentur tal-kunsens:
(a)     Id-detentur tal-kunsens għandu
jieħu ħsieb il-monitoraġġ, skont il-każ
speċifiku, tal-iżvilupp possibbli ta’ reżistenza fi
speċijiet fil-mira permezz ta’ esponiment għall-proteina CRY1F skont
il-pjan għall-ġestjoni tar-reżistenza tal-insetti indikat
fil-pjan ta’ monitoraġġ, u filwaqt li jitqies l-Anness I sabiex:
(i)      Ikejjel is-suxxettibbiltà tal-linja
bażi ta’ organiżmi ta’ ħsara fil-mira għall-proteina CRY1F;
(ii)      Jindividwa bidliet relattivi
għas-suxxettibbiltà tal-linja bażi li jikkawżaw ħarsien
inadegwat tal-għelieqi kontra organiżmi ta’ ħsara fil-mira.
(b)     Id-detentur tal-kunsens għandu
jieħu ħsieb is-sorveljanza ġenerali u jistabbilixxi netwerk
ġenerali ta’ sorveljanza permezz tal-użu ta’ kwestjonarji lill-bdiewa
u billi jitqiesu l-miżuri addizzjonali msemmija fl-Anness I.
Id-detentur tal-kunsens għandu jkompli jiżviluppa l-kontenut u
l-format tal-kwestjonarju.
(c)     Barra minn hekk, id-detentur tal-kunsens
għandu jagħmel studju speċifiku għal kull każ dwar
l-effetti potenzjali negattivi fuq organiżmi mhux fil-mira
mill-kultivazzjoni tal-qamħirrum 1507 u jirrapporta r-riżultati
ta’ dan l-istudju lill-Awtorità Kompetenti relatura, lill-awtoritajiet
kompetenti tal-Istati Membri l-oħra u lill-Kummissjoni Ewropea.
(d)     Mingħajr ħsara
għall-Artikolu 20 tad-Direttiva 2001/18/KE, id-detentur tal-kunsens
għandu jirrevedi l-pjan ta’ monitoraġġ, fejn jixraq u
soġġett għall-qbil mill-Kummissjoni u l-awtorità kompetenti
tal-Istat Membru li jkun irċieva n-notifika oriġinali, skont
ir-riżultati tal-attivitajiet ta’ monitoraġġ u/jew mill-awtorità
kompetenti tal-Istat Membru li jkun irċieva n-notifika oriġinali.
Il-pjanijiet ta’ monitoraġġ reveduti għandhom jintbagħtu
mill-awtorità kompetenti lill-Kummissjoni u lill-awtoritajiet kompetenti
tal-Istati Membri l-oħra.
4.           Id-detentur
tal-kunsens għandu jkun fil-pożizzjoni li jagħti evidenza
lill-Kummissjoni u lill-awtoritajiet kompetenti tal-Istati Membri:
(a)     li
n-netwerks għall-monitoraġġ ta’ reżistenza u s-sorveljanza
ġenerali se jiġbru l-informazzjoni meħtieġa
għall-monitoraġġ u s-sorveljanza tal-prodotti; kif ukoll
(b)     dwar l-iskeda ta’ żmien biex
id-detentur tal-kunsens jirċievi din l-informazzjoni u jittrasmettiha
lill-Kummissjoni u lill-awtoritajiet kompetenti tal-Istati Membri.
5.           Id-detentur tal-kunsens għandu
jissottometti lill-Kummissjoni u lill-awtoritajiet kompetenti tal-Istati Membri
rapporti annwali dwar ir-riżultati tal-attivitajiet kollha ta’
monitoraġġ, inkluża s-sorveljanza ġenerali. Dawn
ir-riżultati għandhom jiġu ppreżentati b’konformità
mal-Format Standard ta' Preżentazzjoni stabbilit bid-Deċiżjoni
tal-Kummissjoni 2009/770/KE[13]
tat-13 ta’ Ottubru 2009 li tistabbilixxi formati standard tar-rappurtar
għall-preżentazzjoni tar-riżultati tal-monitoraġġ
tar-rilaxx intenzjonat fl-ambjent ta’ organiżmi modifikati
ġenetikament, bħala prodotti jew fi prodotti, għal għan
tat-tqegħid fis-suq, skont id-Direttiva 2001/18/KE tal-Parlament Ewropew u
tal-Kunsill.
Artikolu 5
Indirizzat
Din
id-Deċiżjoni hija indirizzata lir-Renju ta’ Spanja.
Magħmul fi Brussell,
                                                                       Għall-Kunsill
                                                                       Il-President
ANNESS I
Monitoraġġ
mid-detentur tal-kunsens
1.           Fil-kuntest tal-Artikolu 4(3)(a)
dwar il-monitoraġġ skont il-każ speċifiku, id-detentur
tal-kunsens għandu jżid il-frekwenza tal-attivitajiet ta’
monitoraġġ, kif jixraq, waqt li jqis ir-rata li biha
r-reżistenza potenzjali għall-proteina CRY1F aktarx li tevolvi
l-istrateġija għall-ġestjoni tar-reżistenza kif ukoll
l-iskala u t-tixrid ġeografiku taż-Zea mays L.,
il-linja 1507, u għandu jirrevedi l-protokoll ta' teħid ta'
kampjuni għall-individwazzjoni tal-frekwenza ta' allelli ta'
reżistenza bejn 1% u 3%.
2.           Id-detentur tal-kunsens għandu
jwettaq sorveljanza ġenerali tal-effetti potenzjali mhux mistennija
partikolarment fuq insetti mhux fil-mira (inklużi l-parasitojdi) u dan
filwaqt li titqies il-possibbiltà kemm ta’ effetti diretti kif ukoll indiretti
fuqhom u fuq organiżmi oħrajn mhux fil-mira inklużi artropodi
oħrajn.
3.           Id-detentur tal-kunsens għandu
wkoll:
(a)     jassisti fil-ġbir ta’ insetti
bl-iskop ta’ analiżijiet rilevanti fil-kuntest tas-sorveljanza
ġenerali;
(b)     jinkoraġġixxi lill-produtturi
biex jirrapportaw kull effett negattiv osservat (inkluż fuq insetti mhux
fil-mira jew li joriġinaw minn bidliet fil-prassijiet agrikoli
konvenzjonali);
(c)     jipparteċipa fi programmi ta’
monitoraġġ żviluppati mill-Awtoritajiet Kompetenti tal-UE jew
awtoritajiet nazzjonali rilevanti oħra li jikkonċernaw il-qamħirrum 1507.
4.           Il-kwestjonarju lill-bdiewa msemmi
fil-paragrafu 3(b) tal-Artikolu 4 għandu jinkludi l-elementi li
ġejjin b’konformità mal-opinjoni tal-EFSA:
(a)     talba lill-bidwi biex jipprovdi
informazzjoni fattwali, aktar milli biss kummenti, fir-rigward ta’ possibbiltà
ta’ xi differenzi osservati;
(b)     talba lill-bidwi biex jipprovdi dejta
dwar l-użu ta’ fertilizzanti, il-fertilità tal-ħamrija, in-newbiet
tal-uċuħ, ir-rendiment tal-uċuħ, il-ħsad
tal-uċuħ, il-parassiti u l-mard, l-użu ta' pestiċidi, u
l-abbundanza ta' ħaxix ħażin u dwar il-parassiti lepidopteri li
jitfaċċaw reġjonalment apparti l-corn borers;
(c)     enfasi partikolari fuq siti fejn ż-Zea
mays L., linja 1507 hija proporzjon sinifikanti tal-qamħirrum imkabbar
u fuq is-snin ta’ wara l-kultivazzjoni tiegħu. L-għażla
tal-azjendi għandha ssir indipendentement mid-daqs ta’ kultivazzjoni
tal-qamħirrum-Bt. Barra minn hekk, l-istrateġija tat-teħid ta'
kampjuni għandha tiżgura li jinġabru 2500 kwestjonarju
mingħand il-bdiewa matul il-perjodu ta’ kultivazzjoni biex tinkiseb
saħħa statistika aċċettabbli;
(d)     struttura maħsuba biex tinkiseb
informazzjoni dettaljata. Il-mistoqsijiet għandhom jiġu
ppreżentati b’mod li min iwieġeb jista’ jagħżel minn
għażla ta’ tweġibiet;
(e)     spazju addizzjonali għall-kummenti
jew tweġibiet spontanji wara t-tweġibiet formulati minn qabel biex
ikunu jistgħu jsiru kummenti dwar fatturi oħra mhux koperti
speċifikament fil-kwestjonarju;
(f)      il-proċeduri standard ta’
analiżi univarjata jew multivarjata u kumulattiva tal-varjabbli ewlenin
tal-kwestjonarju biex jiġu analizzati mid-detentur tal-kunsens
għandhom jiġu spjegati b’mod preċiż;
(g)     mistoqsijiet dwar l-okkorrenza ta'
insetti li jagħmlu l-ġid u fawna oħra.
5.           Id-detentur tal-kunsens għandu
jiżgura li n-netwerk ġenerali ta’ sorveljanza jinvolvi kull sistema
ta’ sorveljanza eżistenti meħtieġa u kwalunkwe sistema ta’
sorveljanza ġdida meħtieġa flimkien ma’ dik stabbilita permezz
tal-kwestjonarju tal-bidwi. Id-detentur tal-kunsens għandu jikkonsulta
n-netwerks involuti fi stħarriġiet tal-bijodiversità rilevanti
fil-livell lokali, nazzjonali u tal-Unjoni.
6.           Il-pjan ta’ monitoraġġ
għandu jinkludi: parametri ta’ osservazzjoni; metodi ta'
stħarriġ, il-post u l-frekwenza; skeda għall-ispezzjonijiet;
deskrizzjoni u dettalji tar-rappreżentattività tal-ambjent riċevitur;
żoni ta' referenza; ftehimiet rilevanti ma' partijiet terzi; adattazzjoni
tal-pjan għall-kundizzjonijiet reġjonali.
ANNESS II
Il-kontenut
tal-fuljett għall-operaturi
Matul il-perjodu kollu ta’ validità
tal-kunsens, id-detentur tal-kunsens, meta jqiegħed fis-suq
żrieragħ mill-varjetajiet li joriġinaw miż-Zea
mays L., il-linja 1507 fi Stat Membru, abbażi
tal-kundizzjonijiet għat-tqegħid fis-suq stabbiliti fl-Artikolu 3,
għandu jqassam fuljett ma’ kull xkora ta' żrieragħ taż-Zea
mays L., il-linja 1507 li jindika dan li ġej:
(a)          Deskrizzjoni ġenerali
tal-prodott, li tinkludi karatteristiċi ġenerali u rekwiżiti ta’
sikurezza għall-varjetajiet li joriġinaw miż-Zea mays L.,
il-linja 1507, u l-identifikatur uniku assenjat lill-OMĠ;
(b)          Tismija tar-rekwiżit li
t-trażmissjoni bejn l-operaturi ta’ żerriegħa minn varjetajiet
li joriġinaw miż-Zea mays L., il-linja 1507,
tiġi rreġistrata mill-operaturi, u li għandha tingħata
informazzjoni bil-miktub dwar dan il-prodott kif stabbilit mill-Artikolu 4
tar-Regolament (KE) Nru 1830/2003;
(c)          Id-isinn u l-ġestjoni
tat-taħwil, inklużi pariri lill-operaturi biex ifasslu
r-rifuġji;
(d)          Indikazzjoni
tal-leġiżlazzjoni nazzjonali applikabbli għall-kultivazzjoni
tal-OMĠ, inkluża l-leġizlazzjoni dwar il-koeżistenza bejn
għelejjel tal-qamħirrum modifikati ġenetikament u għelejjel
tal-qamħirrum li mhumiex modifikati ġenetikament fejn applikabbli, u
d-dispożizzjonijiet dettaljati tagħha dwar it-trattament tat-tagħmir
u l-materjal tal-prodott, rekwiżiti ta’ notifika jekk applikabbli, u
distanzi taż-żoni marġinali ta’ protezzjoni fejn rilevanti, fost
l-oħrajn, u tfakkira tal-obbligi bażiċi għall-kultivazzjoni
u l-użu tal-prodott fil-livell nazzjonali u dak tal-Unjoni;
(e)          Rekwiżiti ta'
monitoraġġ skont il-pjan għall-ġestjoni tar-reżistenza
tal-insetti, u referenza għall-kwestjonarju tal-bdiewa.
[1]               ĠU L 106, 17.4.2001,
p. 1.
[2]               ĠU L 111, 23.4.2013, p.27.
[3]               The EFSA Journal (2005), 181, 1-33.
[4]               The EFSA Journal (2011), 9(11):2429.
[5]               The EFSA Journal (2012), 10(11):2934.
[6]               The EFSA Journal (2012), 10(10):2933.
[7]               ĠU L 291, 5.11.2005, p. 42.
[8]               ĠU L 70, 9.3.2006, p. 82.
[9]               ĠU L 268, 18.10.2003, p. 24.
[10]             ĠU L 10, 16.1.2004, p. 5.
[11]             ĠU L 102, 7.4.2004, p. 14.
[12]             Materjal ta' Referenzja: ERM®-BF418 aċċessibli
miċ-Ċentru Konġunt tar-Riċerka Konġunt (JRC)
tal-Kummissjoni Ewropea, l-Istitut tal-Kejl u l-Materjali ta' Referenza (IRMM)
f’
http://www.irmm.jrc.be/html/reference_materials_catalogue/index.htm
[13]             ĠU L 275, 21.10.2009, p. 9.


               IL-KUMMISSJONI EWROPEA
            Brussell, 3.9.2015
            COM(2015) 420 final
            2015/0187(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tieħu l-Unjoni Ewropea fil-Kumitat Konġunt UE-EFTA dwar it-tranżitu komuni fejn tidħol l-adozzjoni ta' Deċiżjoni li temenda l-Konvenzjoni dwar proċedura ta' tranżitu komuni

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               Ir-raġunijiet għall-proposta u l-għanijiet tagħha

               Fl-20 ta' Mejju 1987 ġiet konkluża l-Konvenzjoni dwar proċedura ta' tranżitu komuni ("il-Konvenzjoni") bejn il-Komunità Ewropea u l-pajjiżi tal-EFTA.

               Bl-adeżjoni tar-Repubblika tas-Serbja għall-Konvenzjoni, fit-test tal-Konvenzjoni żdiedu referenzi lingwistiċi ġodda li jikkonċernaw dan il-pajjiż. Barra minn hekk, hemm bżonn li jinbidlu d-dokumenti ta' garanzija fejn jissemmew il-Partijiet Kontraenti għall-Konvenzjoni biex ikunu jirriflettu dan.

               L-iskop hu li l-UE tadotta pożizzjoni komuni dwar l-abbozz tad-Deċiżjoni Nru .../2015 tal-Kumitat Konġunt UE-EFTA dwar it-tranżitu komuni li temenda l-Konvenzjoni.

               Il-konsistenza mad-dispożizzjonijiet attwali ta’ politika fil-qasam ta’ politika

               Fil-qasam tal-proposta ma teżisti l-ebda dispożizzjoni.

               Il-konsistenza ma' politiki oħrajn tal-Unjoni

               Ma japplikax.

               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

               Il-bażi ġuridika

               L-Artikolu 15 tal-Konvenzjoni tal-20 ta' Mejju 1987 dwar il-proċedura ta' tranżitu komuni.

               Il-Konvenzjoni tistabbilixxi l-miżuri li jiffaċilitaw il-moviment tal-merkanzija bejn l-Unjoni Ewropea, ir-Repubblika tal-Iżlanda, l-Eks-Repubblika Jugoslava tal-Maċedonja, ir-Renju tan-Norveġja, il-Konfederazzjoni Żvizzera u r-Repubblika tat-Turkija.

               Wara li ssodisfat ir-rekwiżiti legali, strutturali u tat-teknoloġija tal-informatika, li huma prirekwiżiti għall-adeżjoni, ir-Repubblika tas-Serbja tixtieq taderixxi għall-Konvenzjoni.

               Ġaladarba r-Repubblika tas-Serbja tkun issodisfat kull prirekwiżit u l-pajjiż ikun ġie mistieden jaderixxi u jressaq l-istrument ta' adeżjoni tiegħu, il-Konvenzjoni jkun jeħtiġilha tiġi emendata b'referenzi lingwistiċi ġodda bis-Serb u jkunu jridu jsiru l-adattamenti xierqa tad-dokumenti ta' garanzija. Dawn l-emendi jridu jiddaħħlu u jiġu applikati minn dakinhar li r-Repubblika tas-Serbja tibda tħaddem is-sistema ta' tranżitu komuni.

               Dan l-abbozz tad-Deċiżjoni approvawh minn qabel il-Kumitat tal-Kodiċi Doganali – l-Istatus Doganali u s-Sezzjoni tat-Tranżitu u l-Grupp ta' Ħidma UE-EFTA dwar it-tranżitu komuni.

               Il-Kummissjoni hija mistiedna tapprova dan l-abbozz tad-Deċiżjoni bi proċedura bil-miktub, sabiex tippreżentaha lill-Kunsill biex jistabbilixxi pożizzjoni komuni għall-adozzjoni finali tagħha permezz tal-Kumitat Konġunt UE-EFTA dwar it-tranżitu komuni.

               Il-proporzjonalità

               Il-proposta hi konformi mal-prinċipju tal-proporzjonalità għal dawn ir-raġunijiet:

                  L-unika azzjoni possibbli hi din il-forma ta' azzjoni proposta.

                  Il-forma ta' azzjoni proposta ma tinvolvix spejjeż finanzjarji.

               L-għażla tal-istrument

               L-istrumenti proposti: Deċiżjoni.

               Ma jeżisti l-ebda strument adegwat ieħor.

               3.IR-RIŻULTATI TAL-EVALWAZZJONIJIET EX POST, IL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT

               Il-konsultazzjoni mal-partijiet ikkonċernati

               Mal-Istati Membri fil-Kumitat tal-Kodiċi Doganali – l-Istatus Doganali u s-Sezzjoni tat-Tranżitu u mal-Partijiet Kontraenti għall-Konvenzjoni fil-Grupp ta' Ħidma UE-EFTA dwar it-tranżitu komuni saret konsultazzjoni b'approvazzjoni dwar l-abbozz tad-Deċiżjoni Nru .../2015 tal-Kumitat Konġunt UE-EFTA dwar it-tranżitu komuni li temenda l-Konvenzjoni.

               Sommarju tat-tweġibiet u kif tqiesu:

               Opinjoni favorevoli.

               Il-kisba u l-użu tal-għarfien espert

               Ma kienx hemm bżonn għarfien espert estern.

               Il-valutazzjoni tal-impatt

               L-adeżjoni għall-Konvenzjoni hija parti mill-istrateġija ta' qabel l-adeżjoni tar-Repubblika tas-Serbja fl-Unjoni Ewropea. B'hekk isir allinjament mal-acquis communautaire fiż-żona tat-tranżitu. Bl-introduzzjoni tat-tranżitu komuni fir-Repubblika tas-Serbja, bħala alternattiva għall-proċedura TIR, it-tranżitu se jkompli jeħfief, jonqsu l-ispejjeż u jaf jiżdied il-kummerċ.

               4.L-IMPLIKAZZJONIJIET BAĠITARJI

               Il-proposta ma għandha l-ebda implikazzjoni fuq il-baġit tal-UE.

               2015/0187 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tieħu l-Unjoni Ewropea fil-Kumitat Konġunt UE-EFTA dwar it-tranżitu komuni fejn tidħol l-adozzjoni ta' Deċiżjoni li temenda l-Konvenzjoni dwar proċedura ta' tranżitu komuni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Artikolu 15a tal-Konvenzjoni bejn il-Komunità Ekonomika Ewropea, ir-Repubblika tal-Awstrija, ir-Repubblika tal-Finlandja, ir-Repubblika tal-Iżlanda, ir-Renju tan-Norveġja, ir-Renju tal-Iżvezja u l-Konfederazzjoni Żvizzera dwar proċedura ta' tranżitu komuni
                  1
                (il-"Konvenzjoni") jippermetti li pajjiż terz isir Parti Kontraenti għall-Konvenzjoni wara deċiżjoni tal-Kumitat Konġunt stabbilit mill-Konvenzjoni biex jistieden lill-pajjiż.

               (2)L-Artikolu 15 tal-Konvenzjoni jagħti s-setgħa lill-Kumitat Konġunt UE-EFTA biex permezz ta' deċiżjonijiet jirrakkomanda u jadotta emendi għall-Konvenzjoni u l-Appendiċijiet tagħha.

               (3)Ir-Repubblika tas-Serbja esprimiet formalment ix-xewqa li tingħaqad mas-sistema ta' tranżitu komuni.

               (4)Ir-Repubblika tas-Serbja ssodisfat ir-rekwiżiti legali, strutturali u dawk tat-teknoloġija tal-informazzjoni meħtieġa, li huma prirekwiżiti għall-adeżjoni, u wara l-proċedura formali tal-adeżjoni, tista' taderixxi għall-Konvenzjoni.

               (5)It-tkabbir tas-sistema ta’ tranżitu komuni se jkun jeħtieġ jemenda l-Konvenzjoni fejn jidħlu referenzi lingwistiċi ġodda bis-Serb u l-adattamenti xierqa tad-dokumenti ta' garanzija.

               (6)L-emendi proposti ġew ippreżentati u diskussi fil-Grupp ta' Ħidma UE-EFTA dwar it-tranżitu komuni u dwar is-simplifikazzjoni tal-formalitajiet fil-kummerċ tal-merkanzija, u t-test ġie approvat b'mod preliminari.

               (7)Għaldaqstant il-pożizzjoni tal-Unjoni dwar l-emenda proposta għandha tibbaża fuq l-abbozz tad-Deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tieħu l-Unjoni fil-Kumitat Konġunt UE-EFTA dwar it-tranżitu komuni għandha tibbaża fuq l-abbozz tad-Deċiżjoni mehmuż ma' din id-Deċiżjoni.

               Fl-abbozz tad-Deċiżjoni jistgħu jsiru xi bidliet żgħar jekk ikunu jaqblu dwarhom ir-rappreżentanti tal-Unjoni fil-Kumitat Konġunt UE-EFTA.

               Artikolu 2

               Meta tiġi adottata d-Deċiżjoni tal-Kumitat Konġunt UE-EFTA dwar it-tranżitu komuni, dik id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 226, 13.8.1987, p. 2.

    ---documentbreak---

               IL-KUMMISSJONI EWROPEA
            Brussell, 3.9.2015
            COM(2015) 420 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tieħu l-Unjoni Ewropea fil-Kumitat Konġunt UE-EFTA dwar it-tranżitu komuni fejn tidħol l-adozzjoni ta' Deċiżjoni li temenda l-Konvenzjoni dwar proċedura ta' tranżitu komuni

               ANNESS

               tal-

               Proposta għal Deċiżjoni tal-Kunsill

               dwar il-pożizzjoni li għandha tieħu l-Unjoni Ewropea fil-Kumitat Konġunt UE-EFTA dwar it-tranżitu komuni fejn tidħol l-adozzjoni ta' Deċiżjoni li temenda l-Konvenzjoni dwar proċedura ta' tranżitu komuni

               ANNESS

               Proposta għal Deċiżjoni Nru .../2015 tal-Kumitat Konġunt UE-EFTA dwar it-tranżitu komuni li temenda l-Konvenzjoni tal-20 ta' Mejju 1987 dwar proċedura ta' tranżitu komuni

               IL-KUMITAT KONĠUNT UE-EFTA,

               Wara li kkunsidra l-Konvenzjoni tal-20 ta' Mejju 1987 dwar proċedura ta' tranżitu komuni
                  1
               , u b'mod partikolari l-Artikolu 15(3)(a) tagħha,

               Billi:

               (1) Ir-Repubblika tas-Serbja tixtieq taderixxi għall-Konvenzjoni tal-20 ta' Mejju 1987 dwar proċedura ta' tranżitu komuni (il-"Konvenzjoni") u ġiet mistiedna tagħmel dan wara d-Deċiżjoni Nru.../2015 ta' ...2015 tal-Kumitat Konġunt stabbilit bil-Konvenzjoni.

               (2) Għalhekk il-verżjonijiet lingwistiċi tar-referenzi bis-Serb li jintużaw fil-Konvenzjoni għandhom jiddaħħlu fil-Konvenzjoni fl-ordni xierqa.

               (3) L-applikazzjoni ta' din id-Deċiżjoni hija marbuta mad-data tal-adeżjoni tar-Repubblika tas-Serbja għall-Konvenzjoni.

               (4) Sabiex ikunu jistgħu jintużaw il-formoli ta' garanzija stampati skont il-kriterji fis-seħħ qabel id-data tal-adeżjoni tar-Repubblika tas-Serbja, għandu jiġi stabbilit perjodu ta' tranżizzjoni li matulu jkunu jistgħu jibqgħu jintużaw il-formoli stampati b'xi adattamenti.

               (5) Il-Konvenzjoni għandha tiġi emendata skont dan.

               ADOTTA DIN ID-DEĊIŻJONI:

               Artikolu 1

               Għandu jiġi emendat l-Appendiċi III tal-Konvenzjoni dwar proċedura ta' tranżitu komuni kif jistipula l-Anness ta' din id-Deċiżjoni.

               Artikolu 2

               1. Din id-Deċiżjoni tapplika mill-[1 ta' Diċembru 2015].

               2. Il-formoli bbażati fuq il-formoli mudell fl-Annessi C1, C2, C3, C4, C5, C6 tal-Appendiċi III kif kienu fis-seħħ fl-[1 ta' Diċembru 2015] jistgħu jibqgħu jintużaw, soġġetti għall-adattamenti ġeografiċi meħtieġa u għall-adattamenti li jikkonċernaw l-indirizz għal servizz jew l-aġent awtorizzat, sal-1 ta' Mejju 2016.

               Magħmul fi Brussell, ……….

                     Għall-Kumitat Konġunt

               Il-President

               ANNESS

               1. Fl-Anness B1, fil-kaxxa 51 bejn ir-Rumanija u l-Iżvezja jiżdied l-inċiż li ġej:

               - RS
                      Is-Serbja

               2. Fl-Anness B6, it-Titolu III jiġi emendat kif ġej:

               2.1. Fl-ewwel parti tat-tabella "Validità limitata – 99200", qabel SL jiżdied l-inċiż li ġej:

               - RS
                     Ограничена важност

               2.2. Fit-tieni parti tat-tabella "Rinunzja – 99201", qabel SL jiżdied l-inċiż li ġej:

               - RS
                     Ослобођење

               2.3. Fit-tielet parti tat-tabella "Prova alternattiva – 99202", qabel SL jiżdied l-inċiż li ġej:

               - RS
                     Алтернативни доказ

               2.4. Fir-raba' parti tat-tabella "Differenzi: uffiċċju fejn l-oġġetti kienu ppreżentati (isem u pajjiż) – 99203", qabel SL jiżdied l-inċiż li ġej:

               - RS
                     Разлике: царински орган којем је предата роба …… (назив и земља)

               2.5. Fil-ħames parti tat-tabella "Ħruġ mill-… soġġett għar-restrizzjonijiet jew ħlasijiet taħt Regolament/Direttiva/Deċiżjoni Nru... – 99204", qabel SL jiżdied l-inċiż li ġej:

               - RS
                     Излаз из …………… подлеже ограничењима или дажбинама на основу Уредбе/Директиве/Одлуке бр...

               2.6. Fis-sitt parti tat-tabella "Tneħħija tal-itinerarju preskitt – 99205", qabel SL jiżdied l-inċiż li ġej:

               - RS
                     Ослобођено од прописаног плана пута

               2.7. Fis-seba' parti tat-tabella "Awtorizzat li jibgħat – 99206", qabel SL jiżdied l-inċiż li ġej:

               - RS
                     Овлашћени пошиљалац

               2.8. Fit-tmien parti tat-tabella "Firma mhux meħtieġa – 99207", qabel SL jiżdied l-inċiż li ġej:

               - RS
                     Ослобођено од потписа

               2.9. Fid-disa' parti tat-tabella "MHUX PERMESS GARANZIJA KOMPRENSIVA – 99208", qabel SL jiżdied l-inċiż li ġej:

               - RS
                     ЗАБРАЊЕНО ЗАЈЕДНИЧКО ОБЕЗБЕЂЕЊЕ

               2.10. Fl-għaxar parti tat-tabella "UŻU MHUX RISTRETT – 99209", qabel SL jiżdied l-inċiż li ġej:

               - RS
                     НЕОГРАНИЧЕНА УПОТРЕБА

               2.11. Fil-ħdax-il parti tat-tabella "Maħruġ b'mod retrospettiv – 99210", qabel SL jiżdied l-inċiż li ġej:

               - RS
                     Накнадно издато

               2.12. Fit-tnax-il parti tat-tabella "Diversi – 99211", qabel SL jiżdied l-inċiż li ġej:

               - RS
                     Разно

               2.13. Fit-tlettax-il parti tat-tabella "Bil-kwantità – 99212", qabel SL jiżdied l-inċiż li ġej:

               - RS
                     Расуто

               2.14. Fl-erbatax-il parti tat-tabella "Konsenjatur – 99213", qabel SL jiżdied l-inċiż li ġej:

               - RS
                     Пошиљалац

               3. L-Anness C1 jinbidel b'dan li ġej:

               ANNESS C1

               PROĊEDURA TA' TRANŻITU KOMUNI/KOMUNITARJU

               DOKUMENT TA' GARANZIJA

               GARANZIJA INDIVIDWALI

               I. Impenn mill-garanti

               1. Is-sottoskritt
                  2
               … residenti f'dan l-indirizz
                  3
               … hawn konġuntament u separatament jiggarantixxi, fl-uffiċċju tal-garanzija ta' … sa ammont massimu ta' … favur l-Unjoni Ewropea (li tinkludi r-Renju tal-Belġju, ir-Repubblika tal-Bulgarija, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, ir-Repubblika tal-Estonja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika tal-Kroazja, ir-Repubblika Taljana, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, l-Ungerija, ir-Repubblika ta' Malta, ir-Renju tan-Netherlands, ir-Repubblika tal-Awstrija, ir-Repubblika tal-Polonja, ir-Repubblika Portugiża, ir-Rumanija, ir-Repubblika tas-Slovenja, ir-Repubblika Slovakka, ir-Repubblika tal-Finlandja, ir-Renju tal-Iżvezja, ir-Renju Unit tal-Gran Brittanja u l-Irlanda ta’ Fuq) u r-Repubblika tal-Iżlanda, l-Eks-Repubblika Jugoslava tal-Maċedonja, ir-Renju tan-Norveġja, ir-Repubblika tas-Serbja, il-Konfederazzjoni Żvizzera, ir-Repubblika tat-Turkija, il-Prinċipat ta' Andorra u r-Repubblika ta' San Marino
                  4
               , kull ammont ta’ kapital, obbligazzjonijiet, spejjeż u inċidentali ulterjuri – iżda mhux multi – li għalihom il-prinċipal
                  5
                … hu jew jista’ jsir responsabbli għall-pajjiżi hawn fuq imsemmija għad-dejn fil-forma ta’ dazju u spejjeż oħra applikabbli għall-merkanzija deskritta hawn taħt imqiegħda fil-proċedura ta' tranżitu komuni jew ta' tranżitu Komunitarju mill-uffiċċju tat-tluq ta’ … lejn l-uffiċċju tal-wasla …

               Deskrizzjoni tal-merkanzija: ………………………………………….

               2. Is-sottoskritt jimpenja ruħu li mal-ewwel applikazzjoni bil-miktub mingħand l-awtoritajiet kompetenti tal-pajjiżi msemmija fil-paragrafu 1 u mingħajr ma jkun jista' jipposponi l-ħlas lil hinn mill-perjodu ta' 30 jum mid-data tal-applikazzjoni, iħallas l-ammonti mitluba sakemm hu jew xi persuna oħra kkonċernata ma tkunx stabbiliet, qabel jiskadi dak il-perjodu, għas-sodisfazzjon tal-awtoritajiet kompetenti, li l-operazzjoni tkun intemmet.

               Meta jitlob is-sottoskritt u għal raġunijiet meqjusa validi, l-awtoritajiet kompetenti jistgħu jipposponu l-ħlas lil hinn mill-perjodu ta' 30 jum mid-data tal-applikazzjoni li matulu jkun obbligat iħallas l-ammonti mitluba. L-ispejjeż imġarrba minħabba l-għoti tal-perjodu addizzjonali, b'mod partikolari xi mgħax, iridu jkunu kkalkulati b'tali mod li l-ammont ikun bħal dak imħallas f'ċirkustanzi simili fis-suq monetarju jew fis-suq finanzjarju tal-pajjiż ikkonċernat.

               3. Dan l-impenn għandu jibda jgħodd minn meta jaċċettah l-uffiċċju tal-garanzija. Is-sottoskritt jibqa' responsabbli għall-ħlas ta' kull dejn li jsir waqt operazzjonijiet ta' tranżitu komuni jew Komunitarju koperti b'dan l-impenn u mibdijin qabel tidħol fis-seħħ xi revoka jew kanċellazzjoni tal-garanzija, anki jekk it-talba għall-ħlas issir wara dik id-data.

               4. Għall-finijiet ta' dan l-impenn, is-sottoskritt jagħti l-indirizz tiegħu għal servizz
                  6
                f'kull wieħed mill-pajjiżi l-oħra li l-paragrafu 1 jirreferi għalihom bħala:

                        Il-pajjiż

                        Il-kunjom u l-isem, jew isem l-impriża, u l-indirizz sħiħ

               Is-sottoskritt jirrikonoxxi li kull korrispondenza u avviż u kull formalità jew proċedura marbuta ma' dan l-impenn indirizzat lil wieħed mill-indirizzi għal servizz tiegħu jew magħmul bil-miktub f'wieħed minnhom, għandhom jiġu aċċettati li twasslulu kif xieraq.

               Is-sottoskritt jirrikonoxxi l-ġuriżdizzjoni tal-qrati tal-postijiet fejn għandu indirizz għal servizz.

               Is-sottoskritt jimpenja ruħu li ma jibdilx l-indirizzi tiegħu għal servizz jew, jekk ikollu jibdel xi wieħed jew aktar minn dawk l-indirizzi, dan javża lill-uffiċċju tal-garanzija bil-quddiem.

               Magħmul fi …, nhar il-…..

               ………

               (Firma)
                  7

               II. L-aċċettazzjoni mill-uffiċċju tal-garanzija

               L-uffiċċju tal-garanzija …

               L-impenn tal-garanti aċċettat nhar il- … sabiex ikopri l-operazzjoni ta' tranżitu komuni/Komunitarju effettwata bid-dikjarazzjoni ta' tranżitu Nru … ta' …
                  8
               .

               (Timbru u firma)

               4. L-Anness C2 jinbidel b'dan li ġej:

               ANNESS C2

               PROĊEDURA TA' TRANŻITU KOMUNI/KOMUNITARJU

               DOKUMENT TA' GARANZIJA

               GARANZIJA INDIVIDWALI FIL-FORMA TA' VAWĊERS

               I. Impenn mill-garanti

               1. Is-sottoskritt
                  9
                … residenti f'dan l-indirizz
                  10
                ... hawn konġuntament u separatament jiggarantixxi, fl-uffiċċju tal-garanzija ta’ … favur l-Unjoni Ewropea (li tinkludi r-Renju tal-Belġju, ir-Repubblika tal-Bulgarija, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, ir-Repubblika tal-Estonja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika tal-Kroazja, ir-Repubblika Taljana, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, l-Ungerija, ir-Repubblika ta' Malta, ir-Renju tan-Netherlands, ir-Repubblika tal-Awstrija, ir-Repubblika tal-Polonja, ir-Repubblika Portugiża, ir-Rumanija, ir-Repubblika tas-Slovenja, ir-Repubblika Slovakka, ir-Repubblika tal-Finlandja, ir-Renju tal-Iżvezja, ir-Renju Unit tal-Gran Brittanja u l-Irlanda ta’ Fuq) u r-Repubblika tal-Iżlanda, l-Eks-Repubblika Jugoslava tal-Maċedonja, ir-Renju tan-Norveġja, ir-Repubblika tas-Serbja, il-Konfederazzjoni Żvizzera, ir-Repubblika tat-Turkija, il-Prinċipat ta' Andorra u r-Repubblika ta' San Marino
                  11
               , kull ammont ta’ kapital, obbligazzjonijiet, spejjeż u inċidentali ulterjuri – iżda mhux multi – li għalihom il-prinċipal hu jew jista’ jsir responsabbli għall-Istati hawn fuq imsemmija għad-dejn fil-forma ta’ dazju u spejjeż oħra applikabbli għall-merkanzija mqiegħda fil-proċedura ta' tranżitu komuni jew ta' tranżitu Komunitarju li fir-rigward tagħha s-sottoskritt intrabat li joħroġ vawċers ta' garanzija individwali sa massimu ta' EUR 7 000 għal kull vawċer.

               2. Is-sottoskritt jimpenja ruħu li mal-ewwel applikazzjoni bil-miktub mill-awtoritajiet kompetenti tal-pajjiżi msemmija fil-punt 1 u mingħajr ma jkun jista' jipposponi l-ħlas lil hinn mill-perjodu ta' 30 jum mid-data tal-applikazzjoni, iħallas l-ammonti mitluba sa EUR 7 000 għal kull vawċer ta' garanzija individwali, sakemm hu jew xi persuna oħra kkonċernata ma tistabilixxix, qabel l-għeluq ta' dak il-perjodu, għas-sodisfazzjon tal-awtoritajiet kompetenti, li l-proċedura tkun intemmet.

               Meta jitlob is-sottoskritt u għal raġunijiet meqjusa validi, l-awtoritajiet kompetenti jistgħu jipposponu l-ħlas lil hinn mill-perjodu ta' 30 jum mid-data tal-applikazzjoni li matulu jkun obbligat iħallas l-ammonti mitluba. L-ispejjeż imġarrba minħabba l-għoti tal-perjodu addizzjonali, b'mod partikolari xi mgħax, iridu jkunu kkalkulati b'tali mod li l-ammont ikun bħal dak imħallas f'ċirkustanzi simili fis-suq monetarju jew fis-suq finanzjarju tal-pajjiż ikkonċernat.

               3. Dan l-impenn għandu jibda jgħodd minn meta jaċċettah l-uffiċċju tal-garanzija. Is-sottoskritt jibqa' responsabbli għall-ħlas ta' kull dejn li jsir waqt operazzjonijiet ta' tranżitu komuni jew Komunitarju koperti b'dan l-impenn u mibdijin qabel tidħol fis-seħħ xi revoka jew kanċellazzjoni tal-garanzija, anki jekk it-talba għall-ħlas issir wara dik id-data.

               4. Għall-finijiet ta' dan l-impenn, is-sottoskritt jagħti l-indirizz tiegħu għal servizz
                  12
                f'kull wieħed mill-pajjiżi l-oħra li l-paragrafu 1 jirreferi għalihom bħala:

                        Il-pajjiż

                        Il-kunjom u l-isem, jew isem l-impriża, u l-indirizz sħiħ

               Is-sottoskritt jirrikonoxxi li kull korrispondenza u avviż u kull formalità jew proċedura marbuta ma' dan l-impenn indirizzat lil wieħed mill-indirizzi għal servizz tiegħu jew magħmul bil-miktub f'wieħed minnhom, għandhom jiġu aċċettati li twasslulu kif xieraq.

               Is-sottoskritt jirrikonoxxi l-ġuriżdizzjoni tal-qrati tal-postijiet fejn għandu indirizz għal servizz.

               Is-sottoskritt jimpenja ruħu li ma jibdilx l-indirizzi tiegħu għal servizz jew, jekk ikollu jibdel xi wieħed jew aktar minn dawk l-indirizzi, dan javża lill-uffiċċju tal-garanzija bil-quddiem.

               Magħmul fi …, nhar il-…..

               ……

               (Firma)
                  13

               II. L-aċċettazzjoni mill-uffiċċju tal-garanzija

               L-uffiċċju tal-garanzija

               …………………

               L-impenn tal-garanti aċċettat nhar il-

               ..........................

               ………………

               (Timbru u firma)

               5. L-Anness C4 jinbidel b'dan li ġej:

               ANNESS C4

               PROĊEDURA TA' TRANŻITU KOMUNI/KOMUNITARJU

               DOKUMENT TA' GARANZIJA

               GARANZIJA KOMPRENSIVA

               I. Impenn mill-garanti

               1. Is-sottoskritt
                  14
               … residenti f'dan l-indirizz
                  15
               … hawn konġuntament u separatament jiggarantixxi, fl-uffiċċju tal-garanzija ta' … sa ammont massimu ta' …, jiġifieri 100/50/30%
                  16
                tal-ammont ta' referenza, favur l-Unjoni Ewropea (li tinkludi r-Renju tal-Belġju, ir-Repubblika tal-Bulgarija, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, ir-Repubblika tal-Estonja, l-Irlanda ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika tal-Kroazja, ir-Repubblika Taljana, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, l-Ungerija, ir-Repubblika ta' Malta, ir-Renju tan-Netherlands, ir-Repubblika tal-Awstrija, ir-Repubblika tal-Polonja, ir-Repubblika Portugiża, ir-Rumanija, ir-Repubblika tas-Slovenja, ir-Repubblika Slovakka, ir-Repubblika tal-Finlandja, ir-Renju tal-Iżvezja, ir-Renju Unit tal-Gran Brittanja u l-Irlanda ta’ Fuq) u r-Repubblika tal-Iżlanda, l-Eks-Repubblika Jugoslava tal-Maċedonja, ir-Renju tan-Norveġja, ir-Repubblika tas-Serbja, il-Konfederazzjoni Żvizzera, ir-Repubblika tat-Turkija, il-Prinċipat ta' Andorra u r-Repubblika ta' San Marino
                  17
               , kull ammont ta’ kapital, obbligazzjonijiet, spejjeż u inċidentali ulterjuri – iżda mhux multi – li għalihom il-prinċipal
                  18
                … hu jew jista’ jsir responsabbli għall-pajjiżi hawn fuq imsemmija għad-dejn fil-forma ta’ dazju u spejjeż oħra applikabbli għall-merkanzija deskritta hawn taħt imqiegħda fil-proċedura ta' tranżitu komuni jew ta' tranżitu Komunitarju mill-uffiċċju tat-tluq ta’ … lejn l-uffiċċju tal-wasla …

               2. Is-sottoskritt jimpenja ruħu li mal-ewwel applikazzjoni bil-miktub mill-awtoritajiet kompetenti tal-pajjiżi msemmija fil-punt 1 u mingħajr ma jkun jista' jipposponi l-ħlas lil hinn mill-perjodu ta' 30 jum mid-data tal-applikazzjoni, iħallas l-ammonti mitluba sa mhux aktar mill-ammonti massimi msemmija hawn fuq, sakemm hu jew xi persuna oħra kkonċernata ma tistabilixxix, qabel l-għeluq ta' dak il-perjodu, għas-sodisfazzjon tal-awtoritajiet kompetenti, li l-proċedura tkun intemmet.

               Meta jitlob is-sottoskritt u għal raġunijiet meqjusa validi, l-awtoritajiet kompetenti jistgħu jipposponu l-ħlas lil hinn mill-perjodu ta' 30 jum mid-data tal-applikazzjoni li matulu jkun obbligat iħallas l-ammonti mitluba. L-ispejjeż imġarrba minħabba l-għoti tal-perjodu addizzjonali, b'mod partikolari xi mgħax, iridu jkunu kkalkulati b'tali mod li l-ammont ikun bħal dak imħallas f'ċirkustanzi simili fis-suq monetarju jew fis-suq finanzjarju tal-pajjiż ikkonċernat.

               L-ammont ma jistax jitnaqqas b'xi ammonti li jkunu diġà tħallsu skont it-termini ta' dan l-impenn, sakemm is-sottoskritt ma jintalabx iħallas dejn maħluq waqt operazzjoni ta' tranżitu komuni jew Komunitarju li tkun bdiet qabel tkun waslet it-talba preċedenti għall-ħlas jew sa 30 jum wara.

               3. Dan l-impenn għandu jibda jgħodd minn meta jaċċettah l-uffiċċju tal-garanzija. Is-sottoskritt jibqa' responsabbli għall-ħlas ta' kull dejn li jsir waqt operazzjonijiet ta' tranżitu komuni jew Komunitarju koperti b'dan l-impenn u mibdijin qabel tidħol fis-seħħ xi revoka jew kanċellazzjoni tal-garanzija, anki jekk it-talba għall-ħlas issir wara dik id-data.

               4. Għall-finijiet ta' dan l-impenn, is-sottoskritt jagħti l-indirizz tiegħu għal servizz
                  19
                f'kull wieħed mill-pajjiżi l-oħra li l-paragrafu 1 jirreferi għalihom bħala:

                        Il-pajjiż

                        Il-kunjom u l-isem, jew isem l-impriża, u l-indirizz sħiħ

               Is-sottoskritt jirrikonoxxi li kull korrispondenza u avviż u kull formalità jew proċedura marbuta ma' dan l-impenn indirizzat lil wieħed mill-indirizzi għal servizz tiegħu jew magħmul bil-miktub f'wieħed minnhom, għandhom jiġu aċċettati li twasslulu kif xieraq.

               Is-sottoskritt jirrikonoxxi l-ġuriżdizzjoni tal-qrati tal-postijiet fejn għandu indirizz għal servizz.

               Is-sottoskritt jimpenja ruħu li ma jibdilx l-indirizzi tiegħu għal servizz jew, jekk ikollu jibdel xi wieħed jew aktar minn dawk l-indirizzi, dan javża lill-uffiċċju tal-garanzija bil-quddiem.

               Magħmul fi …, nhar il-…..

               ………

               (Firma)
                  20

               II. L-aċċettazzjoni mill-uffiċċju tal-garanzija

               L-uffiċċju tal-garanzija

               ……………

               L-impenn tal-garanti aċċettat nhar il-

               ...................

               ……………

               (Timbru u firma)

               6. Fil-kaxxa 7 tal-Anness C5, bejn il-kliem "in-Norveġja" u "l-Iżvizzera" tiddaħħal il-kelma "is-Serbja".

               7. Fil-kaxxa 6 tal-Anness C6, bejn il-kliem "in-Norveġja" u "l-Iżvizzera" tiddaħħal il-kelma "is-Serbja".

                     (1)
                  ĠU L 226, 13.8.1987, p. 2.

                     (2)
                  Il-kunjom u l-isem, jew isem l-impriża

                     (3)
                  L-indirizz sħiħ

                     (4)
                  Ħassar l-isem tal-Parti/Partijiet Kontraenti jew tal-Istati (Andorra jew San Marino) li t-territorju tagħhom ma jiġix tranżitat. Ir-referenzi għall-Prinċipat ta' Andorra u għar-Repubblika ta' San Marino japplikaw biss għall-operazzjonijiet ta' tranżitu Komunitarju.

                     (5)
                  Il-kunjom u l-isem, jew isem l-impriża

                     (6)
                  Jekk fil-liġi tal-pajjiż ma teżisti l-ebda dispożizzjoni għall-indirizz għal servizz, f'dan il-pajjiż, il-garanti għandu jaħtar aġent awtorizzat biex jirċvievi xi komunikazzjonijiet mibgħuta lilu, u r-rikonoxximent fit-tieni subparagrafu u l-impenn fir-raba’ subparagrafu tal-paragrafu 4 għandhom ikunujikkorrispondu. Il-qrati tal-pajjiżi fejn jinsabu l-indirizzi għal servizz tal-garanti jew tal-aġenti tiegħu għandu jkollhom ġuriżdizzjoni f'tilwimiet rigward din il-garanzija.

                     (7)
                  Qabel il-firma, il-firmatarju tad-dokument irid iniżżel dan li ġej bil-miktub: "Garanzija għall-ammont ta' …", l-ammont jinkiteb b'ittri.

                     (8)
                  Din irid jimlieha l-uffiċċju tal-garanzija

                     (9)
                  Il-kunjom u l-isem, jew isem l-impriża

                     (10)
                  L-indirizz sħiħ

                     (11)
                  Għal operazzjonijiet ta' tranżitu Komunitarju biss.

                     (12)
                  Jekk fil-liġi tal-pajjiż ma teżisti l-ebda dispożizzjoni għall-indirizz għal servizz, f'dan il-pajjiż, il-garanti għandu jaħtar aġent awtorizzat biex jirċvievi xi komunikazzjonijiet mibgħuta lilu, u r-rikonoxximent fit-tieni subparagrafu u l-impenn fir-raba’ subparagrafu tal-paragrafu 4 għandhom ikunu jikkorrispondu. Il-qrati tal-pajjiżi fejn jinsabu l-indirizzi għal servizz tal-garanti jew tal-aġenti tiegħu għandu jkollhom ġuriżdizzjoni f'tilwimiet rigward din il-garanzija.

                     (13)
                  Qabel jiffirma, il-firmatarju jrid iniżżel bil-miktub: "Garanzija"

                     (14)
                  Il-kunjom u l-isem, jew isem l-impriża

                     (15)
                  L-indirizz sħiħ

                     (16)
                  Ħassar dak li ma japplikax.

                     (17)
                  Ħassar l-isem tal-Parti/Partijiet Kontraenti jew tal-Istati (Andorra jew San Marino) li t-territorju tagħhom ma jiġix tranżitat. Ir-referenzi għall-Prinċipat ta' Andorra u għar-Repubblika ta' San Marino japplikaw biss għall-operazzjonijiet ta' tranżitu Komunitarju.

                     (18)
                  Il-kunjom u l-isem, jew isem l-impriża

                     (19)
                  Jekk fil-liġi tal-pajjiż ma teżisti l-ebda dispożizzjoni għall-indirizz għal servizz, f'dan il-pajjiż, il-garanti għandu jaħtar aġent awtorizzat biex jirċvievi xi komunikazzjonijiet mibgħuta lilu, u r-rikonoxximent fit-tieni subparagrafu u l-impenn fir-raba’ subparagrafu tal-paragrafu 4 għandhom ikunu jikkorrispondu. Il-qrati tal-pajjiżi fejn jinsabu l-indirizzi għal servizz tal-garanti jew tal-aġenti tiegħu għandu jkollhom ġuriżdizzjoni f'tilwimiet rigward din il-garanzija.

                     (20)
                  Qabel jiffirma, il-firmatarju jrid iniżżel bil-miktub: "Garanzija għall-ammont ta'…" bl-ammont miktub sħiħ.